08/02/2010 | Administración LocalMunicipal
Outes
Normativa

ANUNCIO O Concello de Outes, en cumprimento do que dispón o artigo 70.2 da Lei 7/1985, do 2 de abril, reguladora das bases de réxime local, publica o Regulamento municipal do servizo de axuda no fogar, que aprobou o Pleno da Corporación na sesión do 27 de outubro do 2009 e que se expuxo regulamentariamente ao público por medio de anuncio no taboleiro de edictos e na páxina dixital da Corporación, e no Boletín oficial da Provincia da Coruña n.º 248, do 20 de novembro do 2009, sen que se presentasen suxestións ou reclamacións. O texto é como segue: “CAPÍTULO I. DISPOSICIÓNS XERAIS Artigo 1.º. Obxecto. Esta norma regula a organización e funcionamento do servizo municipal de axuda no fogar do Concello de Outes. Artigo 2.º. Identificación da entidade titular. A entidade titular do programa de axuda no fogar é: Concello de Outes. Rúa da Vila, n.º 1, 15230 A Serra de Outes (A Coruña) CIF: P15063000A N.º rexistro de entidades prestadoras de servizos sociais: E-417. Artigo 3.º. Ámbito de aplicación. As disposicións deste regulamento son aplicables ao servizo de axuda no fogar que se desenvolve no ámbito territorial do municipio de Outes. Artigo 4.º. Definición e obxectivos do servizo.1. O Servizo de axuda no fogar ten por obxecto prestar un conxunto de atencións ás persoas no seu domicilio desde unha perspectiva integral e normalizadora, naquelas situacións nas que teñan limitada a súa autonomía persoal ou nos casos de desestruturación familiar, coa finalidade de facilitarlle a permanencia no seu propio contorno de convivencia e de favorecer a súa calidade de vida, evitando ou retardando a súa posible institucionalización.2. O Servizo de axuda no fogar poderá incluír intervencións de carácter persoal, doméstico, socio-educativo e preventivo, que deberán ser conformes coa valoración técnica realizada polos servizos sociais que corresponda.3. Os coidados e atencións efectivamente realizados no fogar das persoas e unidades de convivencia serán realizados por persoal cualificado e con supervisión técnica directa por parte do traballador social dos servizos sociais de atención primaria do Concello de Outes. Artigo 5.º. Contido do servizo.1. O Servizo de axuda no fogar poderá prestar os seguintes tipos de atención: a) Atencións de carácter persoal na realización das actividades da vida diaria, como: – Apoio e asistencia para levantarse e deitarse; para a hixiene persoal, vestirse e alimentarse; para cambios posturais, mobilizacións, orientación espacio-temporal e apoio a persoas afectadas por problemas de incontinencia. – Actividades de acompañamento, socialización e desenvolvemento de hábitos saudables. b) Atención das necesidades de carácter doméstico e da vivenda, tales como mantemento das súas condicións hixiénicas, compra de alimentos e outros produtos de uso común, cociña, lavado, coidado da roupa e similares. Este tipo de atención poderá ser facilitado en parte, se é o caso, por servizos complementarios como lavandería ou alimentación a domicilio. c) Atencións de carácter psicosocial e educativo: intervencións técnico-profesionais formativas e de apoio ao desenvolvemento das capacidades persoais, a afectividade, a convivencia e a integración na comunidade así como á mellora da estruturación familiar.2. Poderán integrarse ademais no Servizo de axuda no fogar determinadas atencións e actividades que se desenvolvan fóra do marco do domicilio da persoa usuaria sempre que, de acordo coa prescrición técnica da persoa coordinadora do servizo, incidan de maneira significativa na posibilidade de permanencia no fogar e na mellora da autonomía e a calidade de vida.3. En todo caso as atencións prestadas terán un carácter complementario e non substitutivo das propias capacidades da persoa usuaria ou doutras persoas do seu contorno inmediato, de maneira que se facilite e promova a súa autonomía. Artigo 6.º. Persoas destinatarias.1. O Servizo de axuda no fogar estará aberto a todos os cidadáns ou unidades de convivencia para as que, de acordo coa valoración técnica da persoa responsable do servizo, signifique un recurso idóneo de atención.2. Daráselles prioridade no acceso ao servizo ás persoas que teñan un dereito recoñecido de atención dentro do sistema de autonomía e atención á dependencia.3. O Servizo de axuda no fogar estará dirixido a toda a poboación pero terá como obxecto prioritario de atención aqueles cidadáns que polas súas eivas físicas ou mentais, socioeconómicas ou familiares teñan seriamente limitada a súa autonomía persoal e a súa capacidade de relación social, e que precisen algunha das atencións descritas no artigo anterior, sempre e cando carezan de familia legalmente obrigada, con disposición e posibilidades reais de prestarlles axuda e que este sexa o recurso axeitado segundo a valoración dos profesionais dos servizos sociais de atención primaria. Son potenciais usuarios do servizo: – As familias ou persoas que presentan disfuncións que poidan ser susceptibles de mellora cunha adecuada atención a domicilio. – As persoas maiores, con certo nivel de dependencia, que non teñan ninguén que os atenda suficientemente e que, con esta axuda, poidan continuar vivindo no seu fogar. – As persoas con minusvalías ou incapacitadas ás que a axuda no fogar lles poida favorecer a súa autonomía. – As persoas afectadas por unha lesión, enfermidade física ou mental ou por outros motivos que lles fagan precisar de axuda. – Os menores aos que haxa que coidar ou atender por ausencia dos pais ou titores, ou cando estes, por circunstancias provisionais de enfermidade ou outros motivos suficientemente xustificados, non poidan exercer as súas funcións. – Os colectivos específicos que presenten situacións de risco e exclusión social. – En xeral, cando exista unha situación de desatención social ou familiar, avaliada tecnicamente, que xustifique a intervención do servizo. Artigo 7.º. Requisitos de admisión. Para acceder ao Servizo de axuda no fogar son precisos os seguintes requisitos: 1) Estar inscrito como veciño no padrón municipal de habitantes do Concello de Outes.2) Aceptar o servizo coas súas características, obrigacións e normativa.3) Reunir algunha das características descritas no artigo 6.º anterior.4) Non ter dereito a recibir a mesma axuda por outra entidade. Artigo 8.º. Dereitos das persoas usuarias. As persoas usuarias do servizo, ademais dos que con carácter xeral lles recoñece a Lei 13/2008, do 3 de decembro, de servizos sociais, teñen dereito: 1) A seren tratadas co respecto debido á súa dignidade.2) A recibiren unha atención adaptada ás súas necesidades, coa calidade e duración prescritas en cada caso.3) A coñeceren a organización e o regulamento do servizo.4) A que se traten os seus datos de xeito confidencial de acordo co que dispón a Lei orgánica 15/1999, de 13 de decembro, de protección de datos de carácter persoal.5) A recibiren información precisa e clara sobre as posibles modificacións que sobreveñan durante a prestación efectiva do servizo.6) A presentárenlle queixas e suxestións á persoa coordinadora do servizo cando se refiran ás condicións nas que este se presta. Artigo 9.º. Deberes das persoas usuarias. As persoas usuarias, ademais dos que con carácter xeral prevé a lei 13/2008, do 3 de decembro, de servizos sociais, teñen os seguintes deberes: 1) Cumprir coas condicións do servizo, facilitarlle a execución das tarefas ao persoal ao cargo e poñer á súa disposición, se fose o caso, os medios materiais necesarios.2) Colaborar no desenvolvemento do servizo en función das súas capacidades e nos termos acordados en cada caso.3) Respectar a dignidade persoal e profesional das persoas que presten o servizo, así como os límites das súas obrigacións laborais.4) Informar dos cambios de calquera circunstancia persoal, familiar ou económica que puidese dar lugar á modificación, suspensión ou extinción na prestación do servizo.5) Participar no pagamento do servizo nos termos que se estableza na súa norma reguladora.6) Comunicar con 10 días de antelación as ausencias temporais programadas, e coa máxima celeridade posible calquera outra que puidese impedir a prestación do servizo. Artigo 10.º. Causas de extinción e modificación do servizo.1. Son causas de extinción do Servizo de axuda no fogar: a) A renuncia escrita da persoa usuaria. b) O cambio de programa individual de atención ou de proxecto de intervención que sifnifique o de asignación de recurso e a súa incompatibilidade co servizo de axuda no fogar. c) O traslado definitivo da súa residencia a outro municipio. d) O falecemento da persoa usuaria. e) O incumprimento dos deberes e obrigas establecidas para as persoas usuarias na prestación do servizo. f) A falta de pagamento do servizo. g) En xeral, a desaparición das causas que motivaron a prestación do servizo.2. Con carácter xeral, a variación das circunstancias que se tiveron en conta para a concesión do servizo poderá dar lugar á modificación das condicións de prestación nas que foi concedido inicialmente.3. A extinción das condicións de prestación do servizo requirirá resolución da xunta de goberno local, previa tramitación do correspondente expediente, no que se oirá, se é o caso, á persoa interesada. Artigo 11.º. Causas de suspensión temporal do servizo. Son causas de suspensión temporal do servizo, previo informe social da persoa coordinadora do servizo, que se deberá incorporar ao expediente persoal: a) A ausencia temporal do domicilio. Neste caso o servizo poderá suspenderse por un máximo de tres meses e a persoa usuaria deberá xustificar as causas que motivan a súa ausencia. b) A modificación temporal das causas que motivaron a necesidade do servizo. Poderá suspenderse o servizo mentres persista o cambio de circunstancias causante da suspensión, coa excepción das prazas vinculadas a un dereito exercido dentro do sistema de autonomía a atención á dependencia, no que cumprirá estar ao que dispón a normativa reguladora. CAPÍTULO II. DA PRESTACIÓN DO SERVIZO Artigo 12.º. Réxime xeral de autorización e inspección.1. O Concello de Outes, como entidade pública prestadora de servizos sociais sen ánimo de lucro, que desenvolve o programa de axuda no fogar, conta coa autorización sectorial correspondente de conformidade co Decreto 143/2007, do 12 de xullo, que regula o réxime de autorización e acreditación dos programas e centros de servizos sociais. Ademais, como entidade que presta servizos de atención a persoas en situación de dependencia, acreditarase consonte a Lei 39/2006, do 14 de decembro.2. Así mesmo, está suxeito á inspección e ao réxime sancionador vixente en materia de servizos sociais. Artigo 13.º. Formas de prestación do servizo.1. O Concello de Outes xestiona directamente o servizo de axuda no fogar. Non obstante, con carácter complementario, poderá contratar prestacións con suxeición á normativa reguladora deste servizo público e de contratos do sector público.2. Sen prexuízo do apartado 1 anterior, os servizos poderán ser prestados mediante fórmulas de colaboración institucional entre as administracións competentes ou por entidades de dereito público, de acordo coa lexislación vixente. Artigo 14.º. Persoal e funcións.1. O persoal que intervén nos programas do Servizo de axuda no fogar pode ser profesional ou voluntario. Ambos os dous deben actuar coordinados para unha maior eficacia do servizo.2. O servizo contará cunha persoa que reúna a condición de traballadora social en función da ratio de 0,02 profesionais a xornada completa por usuario. A traballadora social responsable do servizo coordinará o programa recibirá as demandas, realizará os estudos e valoracións das situacións presentadas, deseñará os proxectos de intervención adecuados a elas, e dirixirá o seu seguimento e avaliación. As funcións concretas da traballadora social son: a) O estudo e a valoración das necesidades e recursos da comunidade. b) A programación e avaliación do servizo, no marco da programación xeral dos servizos sociais municipais. c) A difusión e información sobre o servizo. d) O estudo das demandas de información e atención dos solicitantes, valoración da situación, deseño da proposta de intervención, cos obxectivos e a estratexia que cómpre seguir, mobilizando e asignando os recursos necesarios. e) O estímulo das responsabilidades dos familiares como coidadores primarios e fomento da auto-estima dos usuarios. f) A asignación e supervisión de tarefas dos traballadores do servizo. g) A formulación de propostas de ampliación, redución ou suspensión do servizo se fose necesario. h) O apoio e promoción da formación-reciclaxe do persoal relacionado co servizo. i) A avaliación e seguimento dos casos atendidos. j) A coordinación do servizo con asociacións, institucións, profesionais e voluntariado.3. A persoa auxiliar de axuda no fogar atende directamente nos domicilios ás persoas usuarias. No caso de persoas afectadas por déficits de autonomía, estarán en posesión do título de formación profesional de grao medio de atención sociosanitaria ou equivalente, regulado no Real decreto 496/2003, do 2 de maio; ou en posesón do certificado de profesionalidade de atención sociosanitaria a persoas no domicilio ou equivalente, regulado polo Real decreto 1379/2008, do 1 de agosto, que establece os certificados de profesionalidade da familia profesional de servizos socioculturais e á comunidade. Este profesional debe estar formado, consonte esixe o artigo 36 da Lei 39/2006, de 14 de decembro, de promoción da autonomía persoal e atención ás persoas en situación de dependencia, de conformidade coas directrices do Real decreto 331/1997, de 7 de marzo (BOE n.º 73, de data 26/03/1997), que establece o certificado de profesionalidade da ocupación de auxiliar de axuda a domicilio. As súas funcións concretas serán: a) Asistenciais, de atención persoal e doméstica. b) De orientación en actividades da vida cotiá, dirixidas a favorecer unha normalización no funcionamento do fogar. c) Educativas, dirixidas a potenciar o protagonismo do usuario, a non substituílo naquelas tarefas que poida realizar por si e a facilitárlles as canles de comunicación co seu contorno. d) De colaboración co traballador social na coordinación e avaliación do servizo.4. Os voluntarios. Son as persoas que actúan de forma solidaria, sen remuneración económica e que interveñen como complemento e apoio nos labores dos profesionais. As súas funcións son: a) A de compaña. b) As de fomento de relacións e comunicación. c) As de realización de xestións burocráticas que atinxan ás persoas usuarias do servizo. d) As de realización de actividades na área de lecer e tempo libre, dentro coma fóra do fogar, e outras que contribúan ao fomento da auto-estima. Artigo 15.º. Requisitos específicos.1. Este regulamento estará a dispor do público de xeito permanente a través da páxina dixital da Corporación (www.outes.es) sen prexuízo de que as persoas interesadas poidan obter copia del en soporte papel nas oficinas dos servizos sociais municipais.2. O Concello disporá ademais da seguinte documentación: a) Un libro de reclamacións a disposición das persoas usuarias. b) Unha póliza de responsabilidade civil que garanta a cobertura das indemnizacións ás persoas usuarias por riscos derivados do funcionamento do servizo. c) Un expediente persoal por cada usuario ou, se é o caso, por cada unidade de convivencia á que se lle presta o servizo no que constará: – Un informe social asinado por un traballador social da entidade prestadora. – Un proxecto de intervención realizado polo traballador social correspondente, axustado ao anexo V desta regulamento. – Un acordo de servizo asinado polo Concello e a persoa usuaria, axustado ao anexo VI deste regulamento.3. O tratamento da información que conteñan os expedientes axustarase á normativa legal vixente en materia de protección de datos de carácter persoal. Artigo 16.º. Modalidades de acceso ao servizo. As persoas interesadas accederán ao servizo de axuda no fogar de acordo coas seguintes modalidades: 1) Accederán directamente as que teñan recoñecida a situación de dependencia e ás que se lles asignase o servizo de axuda no fogar na resolución do programa individual de atención, consonte o Decreto 176/2007, do 6 de setembro, e a Orde do 17 de decembro de 2007.2) As demais persoas acederán ao servizo, tralo ditame técnico favorable do traballador social dos servizos sociais de atención primaria, e por medio de resolución en réxime de libre concorrencia, de acordo cos criterios establecidos neste regulamento. Nos supostos aos que refire este apartado, empregarase un baremo no que, ademais dos posibles déficits de autonomía, se valoren factores de carácter persoal e socio-familiar, o apoio social, a situación da vivenda e outros que dificulten obxectivamente a normalización social e a calidade de vida (anexo I). Artigo 17.º. Principios de organización e procedemento.1. O Servizo de axuda no fogar estará integrado nos servizos sociais de atención primaria de titularidade municipal e será coordinado por un traballador social municipal.2. No acceso directo ao servizo para as persoas usuarias con dependencia valorada, o programa individualizado de atención terá a consideración de resolución de asignación e incorporación ao servizo.3. Na admisión ao programa respectarase a vontade do usuario ou do seu representante legal.4. No procedemento de acceso en libre concorrencia serán aplicables as seguintes regras: a) O procedemento iniciarase por instancia de parte, de conformidade coa Lei 30/1992, de 26 de novembro, de réxime xurídico das administracións e do procedemento administrativo común, e cos baremos que desenvolvan este regulamento, que se presentará no servizo social de atención primaria municipal. b) Se concorren circunstancias que o xustifiquen, o procedemento de acceso ao servizo pódese iniciarse de oficio. c) A solicitude de iniciación axustarase ao modelo normalizado (anexo I deste regulamento), na que constarán os seguintes datos: – Datos persoais do usuario. – Datos persoais do grupo de convivencia, especificando o grao de parentesco. – Nivel de ingresos da unidade familiar. – Enfermidades e consecuencias delas no desenvolvemento da vida cotiá. – Dispoñibilidade e posibilidade de que a familia se responsabilice na atención dos usuarios. – Problemáticas familiares e de relación entre os membros da unidade de convivencia. – Motivos polos que solicita o servizo. d) Xunto coa solicitude cumprirá achegar a seguinte documentación: – Fotocopia do DNI e da tarxeta sanitaria do solicitante e das persoas que conviven con el. – Informe médico (Anexo IV). – Certificado de empadroamento colectivo. – Xustificante de ingresos económicas, segundo o expresado no artigo 17 da presente ordenanza. – Certificado do grao de minusvalidez. e) As solicitudes de acceso ao servizo serán avaliadas polo traballador social de atención primaria do Concello que, trala correspondente visita domiciliaria, determinará a través do informe social (anexo II) a idoneidade do servizo e a intensidade recomendable en función do baremo de puntuación (anexo III). f) Nos casos de empate en puntuación, a prioridade no acceso ao servizo virá determinada pola valoración global derivada do informe do traballador social. g) A Xunta de Goberno Local será a competente para resolver sobre o acceso ao servizo, a lista de espera, o cesamento ou a suspensión temporal.5. Trala notificación da concesión do servizo, os servizos sociais de atención primaria municipais e a persoa usuaria concretarán as condicións básicas da prestación consonte o artigo 15.2 deste regulamento. 6. No caso de necesidade urxente debidamente xustificada, pódese inciar de oficio, por resolución motivada do alcalde ou do membro da corporación local responsable en materia de servizos sociais, a prestación inmediata do servizo, por proposta dos servizos sociais de atención primaria e sen prexuízo da posterior instrución do expediente.7. Na prestación do servizo poderá colaborar persoal voluntario baixo a supervisión técnica dos servizos sociais da entidade local titular do servizo.8. De tratarse de intervencións de carácter socio-educativo derivadas dun diagnóstico de desestruturación familiar, será esixible que na intervención no fogar actúe persoal coa cualificación de técnico superior en integración social, diplomado en educación social ou diplomado en traballo social. Artigo 18.º. Intensidade na prestación do servizo.1. A intensidade do servizo determínase, con carácter xeral, en horas mensuais de atención.2. A intensidade do servizo para as persoas atendidas no marco do sistema de autonomía persoal e atención á dependencia está predeterminada no seu programa individualizado de atención. A súa aplicación horaria será flexible e conforme co plan de coidados, de xeito que garanta a cobertura das necesidades de atención para realizar as actividades da vida diaria.3. Nos outros casos, a intensidade do servizo determínase na prescrición realizada polo traballador social dos servizos sociais de atención primaria. Artigo 19.º. Horarios de atención ao público na oficina base do programa. Os traballadores sociais coordinadores do servizo de axuda no fogar municipal atenderán as súas demandas de luns a venres, en horario de 9.00 h a 14.00 horas. Artigo 20.º. Réxime de visitas domiciliarias por parte do traballador social de atención primaria. O traballador social municipal responsable da coordinación do servizo garantirá a supervisión do efectivamente prestado, que se realizará sempre que as circunstancias o esixan e alomenos con periodicidade bimensual. A través da supervisión revísanse e axústanse, se fose o caso, o contido das prestacións previstas no proxecto de intervención e no acordo de servizo. O resultado da supervisión recollerase no expediente persoal da persoa usuaria. Artigo 21.º. Protocolo de actuación no caso de incidencias na prestación. O traballador social realizará unha visita ao domicilio da persoa usuaria, con estudo e valoración do caso, e elaborará un informe coas medidas adecuadas para solucionar a incidencia. O informe será incorporado ao expediente individual do usuario. Artigo 22.º. Protocolo de actuación no caso de urxencia. O traballador social identificará a urxencia e a causa dela, e porá en marcha o dispositivo necesario para solucionar a situación creada. Artigo 23.º. Protocolo de actuación para substituír o auxiliar de axuda no fogar.1. De ser preciso substituír a auxiliar de axuda no fogar, este feito comunicaráselle á persoa usuaria coa antelación necesaria, indicándolle a causa da substitución e, se é o caso, a súa duración.2. O traballador social visitará o domicilio da persoa usuaria para presentarlle o novo auxiliar e indicar as tarefas concretas que lle corresponden. Artigo 24.º. Protocolo de actuación no tocante ás queixas no libro de reclamacións.1. Na oficina base do programa estará a disposición das persoas usuarias e das responsables delas un libro de reclamacións no que poderán formular calquera queixa sobre a prestación do servizo.2. As queixas serán comprobadas e valoradas polos traballadores sociais coordinadores do programa, mediante entrevistas cos auxiliares de fogar e as persoas interesadas e, despois de obter unha información completa da problemática suscitada, intentarán a súa resolución coa adopción das medidas que sexan máis adecuadas. Artigo 25.º. Financiamento. O servizo de axuda no fogar finánciase mediante achegas da administración xeral do Estado, da Xunta de Galicia, do Concello e das persoas usuarias, tendo en conta as seguintes regras: 1. A achega da Xunta de Galicia para financiar a prestación do servizo de axuda no fogar será aloemnos equivalente á da administración xeral do Estado.2. O departamento da Xunta de Galicia competente en materia de servizos sociais fixará anualmente os módulos económicos de financiamento do servizo atendendo ás diferenzas de custe por grao e nivel de dependencia e outras posibles tipoloxías.3. O departamento da Xunta de Galicia competente en materia de servizos sociais garantirá con carácter xeral o cofinanciamento anual necesario para darlle continuidade ao servizo prestado e certificado de acordo cos contidos e características establecido neste regulamento.4. O Concello preverá nos seus orzamentos a cantidade necesaria para garantir a viabilidade dos servizos da súa competencia. O esforzo de cofinanciamento do concello no mantemento do servizos de axuda no fogar alén dos mínimos legalmente establecidos formará parte dos criterios para determinar o financiamento autonómico.5. O Concello aprobará e xestionará o sistema de contribución ao financiamento do servizo por parte das persoas usuarias en función da capacidade económica destas, con suxeición aos artigos seguintes.6. A Deputación provincial proporcionaralle apoio económico ao Concello para manter o servizo de axuda no fogar, consonte a lexislación reguladora do réxime local. Artigo 26.º. Determinación da capacidade económica das persoas usuarias do servizo.1. Considérase usuaria á persoa para a que se solicite o servizo. No caso de intervención con familias enténdese como usuario a un dos membros adultos da unidade de convivencia responsables dos menores que formen parte dela.2. A capacidade económica das persoas usuarias do servizo de axuda no fogar calcúlase consonte a súa renda e, se é o caso, o seu patrimonio. Teranse en conta ademais a das persoas que conviven con ela de conformidade cos que dispoñen os parágrafos seguintes.3. A renda determínase en atención aos ingresos netos que se perciban, que comprenderán os rendementos de traballo, incluídas as pensións e prestacións de previsión social, calquera que sexa o seu réxime; os rendementos de capital mobiliario e inmobiliario; os rendementos das actividades económicas e as gañanzas e perdas patrimoniais.4. Para o cómputo do patrimonio estarase ao disposto na normativa fiscal en vigor sobre o patrimonio, entendéndose por tal o conxunto de bens e dereitos de contido económico de que sexa titular a persoa usuaria do servizo, con dedución das cargas e gravames que diminúan o seu valor, así como das débedas e obrigas persoais das que deba responder. Considéranse exentos do cómputo a vivenda habitual na que se preste o servizo e os bens e dereitos cualificados como exentos na normativa aplicable sobre o imposto do patrimonio. No caso de que a persoa usuaria tivese cónxuxe ou parella de feito, as rendas de ámbolos dous terán a consideración de rendas computables, entendéndose neste caso por renda persoal a metade da suma dos ingresos de ámbolos dous membros da parella.5. A capacidade económica por razón de renda determínase dividindo a renda ou rendas, computables de acordo co apartado anterior, entre a suma dos seguintes convivintes: o perceptor ou perceptores de rendas computadas e, se é o caso, o cónxuxe e os ascendentes ou fillos menores de 25 anos, ou maiores desta idade en situación de discapacidade, que dependesen economicamente dos citados perceptores.6. A capacidade económica resultante será a correspondente á renda da persoa usuaria, calculada de acordo cos apartados anteriores, modificada á alza, se fose o caso, pola suma dun 5% do valor do patrimonio neto que supere o mínimo exento para a realización da declaración do imposto sobre o patrimonio en vigor a partir dos 65 anos de idade, dun 3% dos 35 aos 65 anos e dun 1% os menores de 35 anos.7. Para o cómputo da renda ou do patrimonio teranse en conta os datos correspondentes a última declaración fiscal dispoñible ou pensión coñecida. Artigo 27.º. Participación no financiamento do servizo das persoas usuarias.1. No caso de que a capacidade económica da persoa usuaria sexa igual ou inferior ao Indicador público de rendas de efectos múltiples (IPREM), quedará exenta da obrigación de participar no custo do servizo.2. En ningún caso a contribución económica da persoa usuaria poderá ser superior ao 65% do custo efectivo que o servizo prestado teña para a entidade local.3. Para o resto dos supostos o Concello establecerá unha ordenanza fiscal onde se especifícara a achega das pesoas usuarios ao pagamento do servizo.4. Sen prexuízo do anterior, poderán preverse excepcións aos criterios xerais no casos nos que a problemática principal atendida sexa relativa á desestruturación familiar, a exclusión social e a pobreza infantil. Artigo 28.º. Da prestación do servizo por entidades privadas. Local de referencia. As entidades privadas que presten estes servizos contarán cun local de referencia, que será a sede da base operativa do programa, e que en todo caso deberá estar situado no territorio municipal de Outes ou nos lindantes. Artigo 29.º. Financiamento das entidades privadas. O Concello pode financiar as entidades privadas de iniciativa social para a prestación de servizos de axuda no fogar que se presten de acordo cos criterios de prioridade expresados no anexo I deste regulamento e tendo en conta criterios de calidade, innovación e complementariedade co servizo xestionado polo sector público. Artigo 30.º. Da coordinación das entidades privadas cos servizos sociais de atención primaria.1. As entidades privadas contratadas para prestar o servizo de axuda no fogar municipal, mediante financiamento total ou parcial con fondos públicos, ou que atendan a persoas usuarias derivadas do sistema de autonomía persoal e atención á dependencia, manterán unha coordinación efectiva cos servizos sociais de atención primaria.2. Para ese efecto establecerán un protocolo de comunicación de altas no servizo de cada persoa usuaria dirixido ao traballador social dos servizos de atención primaria do Concello.3. Así mesmo, consensuarán co traballador social dos servizos sociais de atención primaria municipais o proxecto de intervención e daranlle traslado dos informes de seguimento. Disposición transitoria Única. Cualificación do persoal.1. O Concello de Outes, no prazo de tres anos a partir da entrada en vigor da Orde do 22 de xaneiro de 2009 (DOG n.º 22, do 2.02.2009), normalizará a cualificación profesional do cadro de persoal que presta servizos como auxiliar de axuda no fogar consonte os requisitos do artigo 14 deste regulamento, sempre que se acredite que ese persoal participou nun curso de formación específico.2. Para estes efectos o Concello poderá elaborar un plan de formación continua para o conxunto dos seus traballadores. Disposición final. Este regulamento entrará en vigor logo de que se publique no Boletín oficial da provincia da Coruña e transcurra o prazo de quince días ao que se refiren os artigos 70.2 e 65.2 da Lei 7/1985, do 2 de abril, reguladora das bases de réxime local.” Contra o antedito regulamento pódese interpoñer recurso contencioso administrativo perante a Sala correspondente do Tribunal Superior de Xustiza de Galicia no prazo de dous meses des que se publique este anuncio no Boletín oficial da Provincia da Coruña. Outes, 19 de xaneiro do 2010. O ALCALDE Carlos E. Enrique Nicolas Sanabia Vidondo